สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 6 ต.ค.59
7 ต.ค. 2559

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (6 ต.ค.) เนื่องจากนักลงทุนชะลอการซื้อขายก่อนที่กระทรวงแรงงานสหรัฐจะเปิดเผยตัวเลขจ้างงานนอกภาคการเกษตรประจำเดือนก.ย.ในวันนี้ โดยข้อมูลดังกล่าวจะเป็นตัวบ่งชี้ว่าธนาคารกลางสหรัฐ (เฟด) มีแนวโน้มที่จะปรับขึ้นอัตราดอกเบี้ยก่อนสิ้นปีนี้หรือไม่ อย่างไรก็ตาม ดาวโจนส์ขยับลงเพียงเล็กน้อยเท่านั้น เพราะตลาดได้รับแรงหนุนในระหว่างวัน หลังจากประธานธนาคารกลางยุโรป (ECB) ได้ออกมาปฏิเสธข่าวลือเรื่องการปรับลดวงเงินในโครงการซื้อพันธบัตร
ดัชนีเฉลี่ยอุตสาหกรรมดาวโจนส์ปิดที่ 18,268.50 จุด ลดลง 12.53 จุด หรือ -0.07% ดัชนี NASDAQ ปิดที่ 5,306.85 จุด ลดลง 9.17 จุด หรือ -0.17% ดัชนี S&amp;P500 ปิดที่ 2,160.77 จุด เพิ่มขึ้น 1.04 จุด หรือ +0.05%
 
ตลาดหุ้นยุโรปปิดลบ เมื่อคืนนี้ (6 ต.ค.) เนื่องจากนักลงทุนเทขายหุ้นกลุ่มสายการบิน หลังจากสายการบินอีซีเจ็ทได้ปรับลดคาดการณ์ผลประกอบการปี 2559 ลงอย่างมาก อันเนื่องมาจากความวิตกกังวลเกี่ยวกับเหตุก่อการร้าย
ดัชนี Stoxx Europe 600 ปรับตัวลง 0.4% ปิดที่ 342.82 จุด
ดัชนี CAC-40 ตลาดหุ้นฝรั่งเศสปิดที่ 4,480.10 จุด ลดลง 9.85 จุด หรือ -0.22% ดัชนี DAX ตลาดหุ้นเยอรมันปิดที่ 10,568.80 จุด ลดลง 16.98 จุด, -0.16% ดัชนี FTSE 100 ตลาดหุ้นลอนดอนปิดที่ 6,999.96 จุด ลดลง 33.29 จุด หรือ -0.47%
 
ตลาดหุ้นลอนดอนปิดปรับตัวลดลง เมื่อคืนนี้ (6 ต.ค.) เนื่องจากนักลงทุนมีความวิตกกังวลเกี่ยวกับผลกระทบจากการที่อังกฤษลงมติแยกตัวออกจากสหภาพยุโรป (Brexit)
ดัชนี FTSE 100 ปิดปรับตัวลง 33.29 จุด หรือ 0.47% แตะที่ 6,999.96 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กดีดตัวขึ้น เหนือระดับ 50 ดอลลาร์/บาร์เรลเมื่อคืนนี้ (6 ต.ค.) หลังจากมีรายงานว่า พายุเฮอร์ริเคน “แมทธิว” ได้ทวีความรุนแรงจนถึงระดับ 4 แล้ว ซึ่งส่งผลให้การคาดการณ์ว่าจะสร้างความเสียหายต่อการผลิตน้ำมันในพื้นที่ฝั่งตะวันออกเฉียงใต้ของสหรัฐ นอกจากนี้ ตลาดยังคงได้ปัจจัยบวกจากรายงานที่ว่า สต็อกน้ำมันดิบของสหรัฐร่วงลงติดต่อกันเป็นสัปดาห์ที่ 5
สัญญาน้ำมันดิบ WTI ส่งมอบเดือนพ.ย.เพิ่มขึ้น 61 เซนต์ หรือ 1.2% ปิดที่ 50.44 ดอลลาร์/บาร์เรล ซึ่งเป็นระดับสูงสุดนับตั้งแต่วันที่ 9 มิ.ย.ปีนี้
สัญญาน้ำมันดิบเบรนท์ส่งมอบเดือนธ.ค.เพิ่มขึ้น 65 เซนต์ หรือ 1.3% ปิดที่ 52.51 ดอลลาร์/บาร์เรล
 
สัญญาทองคำตลาดนิวยอร์กปิดร่วงลง เมื่อคืนนี้ (6 ต.ค.) ทำสถิติปรับตัวลงติดต่อกัน 5 วันทำการ เนื่องจากข้อมูลเศรษฐกิจที่แข็งแกร่งของสหรัฐได้กระตุ้นให้เกิดการคาดการณ์ว่า ธนาคารกลางสหรัฐ (เฟด) อาจจะปรับขึ้นอัตราดอกเบี้ยในไม่ช้านี้ ขณะเดียวกันนักลงทุนจับตาดูตัวเลขจ้างงานนอกภาคการเกษตรของสหรัฐในวันนี้อย่างใกล้ชิด โดยข้อมูลดังกล่าวจะเป็นตัวบ่งชี้ว่าธนาคารกลางสหรัฐ (เฟด) มีแนวโน้มที่จะปรับขึ้นอัตราดอกเบี้ยก่อนสิ้นปีนี้หรือไม่
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 15.6 ดอลลาร์ หรือ 1.23% ปิดที่ระดับ 1,253.00 ดอลลาร์/ออนซ์
สัญญาโลหะเงินส่งมอบเดือนธ.ค.ลดลง 35 เซนต์ หรือ 1.98% ปิดที่ 17.345 ดอลลาร์/ออนซ์
สัญญาพลาตินัมส่งมอบเดือนม.ค.ร่วงลง 10.3 ดอลลาร์ หรือ 1.05% ปิดที่ 966.3 ดอลลาร์/ออนซ์
สัญญาพัลลาเดียมส่งมอบเดือนธ.ค.ลดลง 9.45 ดอลลาร์ หรือ 1.4% ปิดที่ 666.15 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (6 ต.ค.) หลังจากสหรัฐเปิดเผยจำนวนผู้ขอรับสวัสดิการว่างงานที่ปรับตัวลดลงแตะระดับต่ำสุดในรอบหลายเดือน ขณะเดียวกันนักลงทุนจับตาดูตัวเลขจ้างงานนอกภาคการเกษตรของสหรัฐในวันนี้อย่างใกล้ชิด โดยข้อมูลดังกล่าวจะเป็นตัวบ่งชี้ว่าธนาคารกลางสหรัฐ (เฟด) มีแนวโน้มที่จะปรับขึ้นอัตราดอกเบี้ยก่อนสิ้นปีนี้หรือไม่
ดอลลาร์สหรัฐแข็งค่าขึ้นเมื่อเทียบกับเยนที่ระดับ 104.08 เยน จากระดับ 103.55 เยน และเพิ่มขึ้นเมื่อเทียบฟรังก์สวิส ที่ระดับ 0.9806 ฟรังก์ จากระดับ 0.9740 ฟรังก์ ในขณะที่ขยับขึ้นเมื่อเทียบดอลลาร์แคนาดาที่ระดับ 1.3212 ดอลลาร์แคนาดา จากระดับ 1.3165 ดอลลาร์แคนาดา
เงินยูโรอ่อนค่าลงเมื่อเทียบดอลลาร์สหรัฐ ที่ระดับ 1.1153 ดอลลาร์สหรัฐ จากระดับ 1.1214 ดอลลาร์สหรัฐ ในขณะที่เงินปอนด์ลดลงแตะระดับ 1.2638 ดอลลาร์สหรัฐ จากระดับ 1.2750 ดอลลาร์สหรัฐ ส่วนเงินดอลลาร์ออสเตรเลียลดลงแตะระดับ 0.7584 ดอลลาร์สหรัฐ จากระดับ 0.7628 ดอลลาร์สหรัฐ